Title: MINISTERSTVO HOSPODÁRSTVA SLOVENSKEJ REPUBLIKY
Author: mhsr
Last saved by: agenda0

Informácia
o dividendovej politike štátu
vo vzťahu k niektorým čiastočne privatizovaným  spoločnostiam

Východiská dividendovej politiky
Podľa platnej legislatívy je jedným zo základných práv akcionára právo na podiel na zisku spoločnosti (dividendu). Dividenda je tá časť zisku akciovej spoločnosti, ktorá sa na základe rozhodnutia valného zhromaždenia rozdeľuje akcionárom. Rozdelená môže byť len tá časť zisku, ktorá spoločnosti zostane po jeho zdanení a splnení povinnosti tvorby rezervného fondu a ďalších zákonných povinností.
Dividendová politika predstavuje určenie princípov, na základe ktorých bude obchodná spoločnosť rozdeľovať vo forme dividend, prípadne zadržiavať zisk v spoločnosti napr. za účelom reinvestovania, alebo tieto prostriedky používať na iné účely. Podkladom pre formulovanie dividendovej politiky by mali byť podnikateľské a obchodné plány spoločností, priebežne aktualizované a schvaľované orgánmi spoločnosti.
Pri uplatňovaní dividendovej politiky štátu v akciových spoločnostiach Slovenské elektrárne, a.s., Slovenský plynárenský priemysel, a.s., Transpetrol, a.s., Západoslovenská energetika, a.s., Stredoslovenská energetika, a.s. a Východoslovenská energetika, a.s. (ďalej len „predmetné spoločnosti“) musí štát rešpektovať platnú legislatívu, ako i zmenu vlastníckych vzťahov, ktorá sa odráža v transakčných dokumentoch (zmluvy o prevode akcií, akcionárske zmluvy), v nových resp. zmenených stanovách týchto spoločností a pod.
Manažment spoločnosti je povinný každoročne vypracovať a predložiť orgánom spoločnosti na schválenie návrh obchodného plánu vrátane investičného plánu, odhadu tvorby zisku a podobne. Po uzatvorení účtovného obdobia sa vypracúva návrh na schválenie účtovnej závierky a návrh na rozdelenie zisku. Rozhodovanie o rozdelení disponibilného zisku je v pôsobnosti valného zhromaždenia.
Vo všetkých predmetných spoločnostiach vzťah medzi investorom a štátom je alebo má byť charakterizovaný nasledovne:
-	štát (FNM SR) vlastní 51%, investor vlastní 49% akcií,
- investor má rozhodovacie právomoci pri operatívnom riadení spoločnosti prostredníctvom väčšiny zástupcov vo výkonnom orgáne spoločnosti -  predstavenstve,
-	štát má kontrolné právomoci prostredníctvom väčšinového zastúpenia v kontrolnom orgáne spoločnosti – dozornej rade a právo vetovať určité rozhodnutia prostredníctvom svojho zastúpenia v dozornej rade spoločnosti alebo hlasovaním na valnom zhromaždení spoločnosti,
-	niektoré strategické otázky možno rozhodnúť len so súhlasom štátu i investora; medzi takéto otázky patrí i rozhodovanie o použití disponibilného zisku, ktoré je v pôsobnosti valného zhromaždenia.

Z uvedeného vyplýva, že štát si v predmetných spoločnostiach zachoval svoje majoritné (51%) postavenie a môže ovplyvňovať operatívne každodenné rozhodnutia (day-to-day management) prostredníctvom svojich zástupcov v predstavenstvách predmetných spoločností, a súčasne má silnú kontrolnú právomoc a právo spolurozhodovať o dôležitých strategických otázkach zverených do pôsobnosti dozornej rady a valného zhromaždenia, vrátane spolurozhodovania o použití disponibilného zisku.
Ak predmetné spoločnosti budú tvoriť zisk, po splnení zákonných povinností (napr. povinný prídel do rezervného fondu) je v zásade možné disponibilný zisk použiť na rozdelenie mimo spoločnosti (vyplatenie dividend) alebo na ponechanie v spoločnosti za účelom jej rozvoja (napr. investície) alebo za iným účelom (napr. tvorba rezerv, iných ako povinných fondov a pod.). Rozhodnutie o tom, aká časť zisku má byť vyplatená ako dividenda a aká má byť ponechaná v spoločnosti na reinvestovanie alebo na iné účely, je vždy podmienené konkrétnymi okolnosťami, najmä výškou dosiahnutého zisku vo vzťahu k obratu spoločnosti a výške aktív, stavom a opotrebovanosťou existujúceho investičného majetku, zámermi spoločnosti v oblasti rozširovania či naopak útlmu svojich jednotlivých činností a podobne, ako i prípadnou úpravou týchto otázok dojednaniami medzi štátom a investorom (napr. v akcionárskej zmluve alebo stanovách).

Uplatňovanie dividendovej politiky zástupcami štátu v orgánoch spoločností
Štát má v predmetných spoločnostiach prostredníctvom zastúpenia v ich predstavenstvách vplyv na otázky každodenného riadenia a má majoritu pri rozhodovaní o dôležitých strategických otázkach (napr. schvaľovaní dôležitých investícií, rozdelenie zisku a pod.). Úlohou zástupcov štátu v orgánoch predmetných spoločností preto bude o.i. dohliadať na efektívne vynakladanie prostriedkov týchto spoločností tak, aby neefektívnymi operáciami nedochádzalo ku znižovaniu ich ziskovosti. Tieto úlohy budú plniť zástupcovia štátu v predstavenstvách a dozorných radách predmetných spoločností. Pri navrhovaní a schvaľovaní návrhov na použitie disponibilného zisku bude úlohou zástupcov štátu vo všetkých orgánoch spoločností (t.j. i zástupcov poverených hlasovaním na valnom zhromaždení) dbať o maximalizáciu úžitkov plynúcich pre štát z výkonu akcionárskych práv vo forme dividend, t.j. dosahovanie čo najvyššej výšky dividend pri zohľadnení potrieb rozvoja spoločnosti a jej podnikateľských zámerov. Pri rozhodovaní o investíciách budú zástupcovia štátu dbať na to, aby sa schvaľovali také investičné projekty, ktoré sú nevyhnutné pre udržanie chodu a rozvoj schválených podnikateľských zámerov týchto spoločností. Súčasne však zástupcovia štátu budú dbať na to, aby nedochádzalo k neefektívnym investíciám, napr. ku schvaľovaniu takého rozsahu investícií, ktorý by neprimeraným spôsobom zaťažoval spoločnosť, odčerpával jej súčasné alebo budúce disponibilné zdroje, a tým do budúcna zakladal riziko znižovania ziskov použiteľných okrem  iného i na rozdelenie medzi akcionárov vo forme dividend.